b'\n_START_ARTICLE_\nGheorghe Nicolau\n_START_SECTION_\nBiografie\n_START_PARAGRAPH_\nGheorghe Nicolau s-a n\xc4\x83scut la data de 19 august 1886 \xc3\xaen comuna Pufe\xc8\x99ti (jude\xc8\x9bul Vrancea). A absolvit \xc3\xaen anul 1911 \xc8\x98coala Na\xc8\x9bional\xc4\x83,de Poduri \xc8\x99i \xc8\x98osele, fiind \xc3\xaen aceea\xc8\x99i promo\xc8\x9bie cu Nicolae Profiri, ob\xc8\x9bin\xc3\xa2nd diploma de inginer constructor. A lucrat apoi ca profesor universitar la Catedra de ma\xc8\x99ini cu combustie intern\xc4\x83 a Institutului Politehnic Bucure\xc8\x99ti (1924-1950)._NEWLINE_A contribuit la modernizarea \xc8\x99i amenajarea unor unit\xc4\x83\xc8\x9bi energetice cu motoare termice din Rom\xc3\xa2nia \xc8\x99i a elaborat lucr\xc4\x83ri \xc3\xaen domeniul teoriei motoarelor cu ardere intern\xc4\x83. \xc3\x8empreun\xc4\x83 cu academicianul Nicolae Profiri, a abordat problemele \xc8\x99tiin\xc8\x9bifice \xc8\x99i tehnice ale construc\xc8\x9biei moderne de drumuri asfaltate, ocup\xc3\xa2ndu-se \xc3\xaen special de aspectele legate de condi\xc8\x9biile de clim\xc4\x83 \xc8\x99i circula\xc8\x9bie din Rom\xc3\xa2nia. Este autor al mai multor cursuri universitare._NEWLINE_\xc3\x8en perioada 4 noiembrie 1944 - 30 noiembrie 1946, Gheorghe Nicolau a de\xc8\x9binut func\xc8\x9bia de ministru al asigur\xc4\x83rilor sociale \xc3\xaen guvernele conduse de c\xc4\x83tre Constantin S\xc4\x83n\xc4\x83tescu, Nicolae R\xc4\x83descu \xc8\x99i Petru Groza._NEWLINE_A fost membru titular al Academiei de \xc8\x98tiin\xc8\x9be din Rom\xc3\xa2nia \xc3\xaencep\xc3\xa2nd cu 21 decembrie 1935._NEWLINE_\xc3\x8en anul 1948 a fost ales ca membru titular al Academiei Rom\xc3\xa2ne, de\xc8\x9bin\xc3\xa2nd func\xc8\x9bia de secretar general al acestui important for \xc8\x99tiin\xc8\x9bific din Rom\xc3\xa2nia (1948-1950)._NEWLINE_A decedat la data de 5 decembrie 1950 \xc3\xaen Bucure\xc8\x99ti.'